หุ้นสหรัฐปิดบวกแรง
ตลาดหุ้นสหรัฐดีดตัว หลังยุโรปเตรียมเดินหน้าขยายกองทุนแก้ปัญหาหนี้  น้ำมันปรับขึ้นเล็กน้อย
27 ก.ย. 2554

ตลาดหุ้นสหรัฐดีดตัว หลังยุโรปเตรียมเดินหน้าขยายกองทุนแก้ปัญหาหนี้  น้ำมันปรับขึ้นเล็กน้อย 
ตลาดหุ้นสหรัฐสามารถปิดตลาดด้วยแรงบวกได้แล้วเมื่อคืนที่ผ่านมา รับข่าวดีที่กลุ่มประเทศยูโรโซนที่กำลังเจอกับปัญหาวิกฤตหนี้รุมเร้าอยู่นั้น เตรียมที่จะขยายปริมาณทุนภายในกองทุน เพื่อเสถียรภาพทางการเงินแห่งยุโรป (อีเอฟเอสเอฟ) ซึ่งเป็นกองทุนหลักที่จะนำไปใช้ช่วยเหลือประเทศสมาชิกที่มีปัญหาหนี้ ก่อนหน้านี้ กองทุนดังกล่าว มีทุนอยู่เพียง 4.4 แสนล้านยูโรเท่านั้น ซึ่งหลายฝ่่ายเกรงว่าจะไม่เพียงพอถ้าหาก วิกฤตหนี้ได้ลุกลามไปยังประเทศอื่นๆเช่นอิตาลี และโปรตุเกส อย่างไรก็ตาม
ท่าทีล่าสุดของกลุ่มผู้นำยุโรปในช่วงสุดสัปดาห์ที่ผ่านมา ที่มีแผนพิจารณาการขยายกองทุนดังกล่าวขึ้นเป็น 3 ล้านล้าน ยูโร หรือกว่า 5 เท่าตัวนั้นได้สร้างความมั่นใจให้กับนักลงทุนมากขึ้น ว่าท้ายที่สุดแล้ว ถึงแม้ว่ากรีซจะกลายเป็นหนี้เสีย แต่ยุโรปก็จะมีทุนเพียงพอที่จะใช้สกัดกั้นวิกฤตไม่ให้ลุกลามออกไปยังประเทศอื่น และมีทุนเพียงพอที่จะใช้เพิ่มทุนให้กับธนาคารพาณิชย์ต่างๆ




ดัชนีอุตสาหกรรมดาวโจนส์ ปิดตลาดปรับขึ้น 272.38 จุด หรือ บวก 2.53% ไปอยู่ที่ 11,043.86 จุด ดัชนี แนสแดก ปรับขึ้น 33.46 จุด หรือ 1.35% ไปปิดที่ 2,516.69 จุด และเอสแอนด์พี500 ปรับขึ้น 26.52 จุด หรือ 2.33% ไปปิดที่ 1,162.95 จุด  หนึ่งในแผนการแก้ปัญหาชองยุโรปในครั้งนี้ก็คือการให้ธนาคารพาณิชย์ ที่ถือครองพันธบัตรที่มีความเสี่ยงสูงอยู่เช่นพันธบัตรของประเทศที่มี
ปัญหาหนี้สาธารณะเช่นกรีซนำมาแลกเปลี่ยนกับพันธบัตรที่ออกใหม่โดยธนาคารเพื่อการลงทุนแห่งยุโรป ซึ่งเป็นธนาคารร่วมของสหภาพยุโรปแทน เพื่อลดความเสี่ยงจากการถือพันธบัตรที่มีความเสี่ยงสูงให้กับภาคธนาคารซึ่งสร้างความเชื่อมั่นให้กับภาคธนาคารมากขึ้น 
ขณะเดียวกัน ต่อปัญหวิกฤตหนี้ในยุโรปนั้น  ผู้แทนจากไอเอ็มเอฟ และสหภาพยุโรป (อียู) ซึ่งเป็นผู้ช่วยเหลือหลัก จะเดินทางไปยังกรีซอีกครั้งหนึ่งเพื่อตรวจสอบถึงความก้าวหน้าของการตัดลดหนี้สาธารณะของรัฐบาลกรุงเอเธนส์  และความคืบหน้าของการการปฏิรูปเศรษฐกิจของกรีซ  ก่อนที่จะ ไอเอ็มเอฟ และอียู จะตัดสินใจว่าจะปล่อยเงินช่วยเหลืออีก 8 พันล้านเหรียญสหรัฐก้อนต่อไปหรือไม่ ซึ่งถ้าหากกรีซไม่ได้รับเงินช่วยเหลือก้อนดังกล่าวได้ทันในกลางเดือนตุลาคมกรีซก็จะกลายเป็นหนี้เสียในที่สุด
อย่างไรก็ตาม ทางด้าน โฆษกของโอลลี เรนห์ ข้าหลวงใหญ่ด้านกิจการเศรษฐกิจของสหภาพยุโรป ระบุว่า ยังไม่มีการตัดสินใจถึงวันเวลาที่แน่นอนในขณะนี้ว่าเจ้าหน้าที่ของไอเอ็มเอฟ และยุโรปจะเดินทางกลับไปยังกรีซเพื่อตัดสินว่าจะให้ความช่วยเหลือกรีซหรือไม่เมื่อใดโดยยุโรปจะตัดสินใจถึงวันเวลาดัวกล่าวที่แน่นอนอีกครั้งหนึ่งในเร็วๆนี้ หลังจาก รัฐมนตรีคลังของยูโรโซนจะหารือกันในที่ประชุมที่ลักเซมเบอร์กในช่วง 7 วันนี้
นอกจากนั้น ในสัปดาห์นี้ นักลงทุน ยังจะจับตาความเคลื่อนไหวจากรัฐสภาเยอรมนี เขตเศรษฐกิจรายใหญ่ที่สุดของยุโรป ที่จะออกเสียงโหวตว่าจะอนุมัติแผนการการขยายกองทุนอีเอฟเอสเอฟของยุโรปขึ้นเป็น 3 ล้านล้านยูโรหรือไม่ ซึ่ง เยอรมนีถือเป็นผู้สนับสนุนสำคัญที่สุดในกองทุนดังกล่าว
ด้าน ราคาน้ำมันดิบเบาที่ตลาดไนเม็กซ์ งวดส่งมอบเดือนพฤษจิกายนปรับขึ้นเล็กน้อยที่ 39 เซนต์ ไปปิดที่ 80.24 เหรียญสหรัฐต่อบาเรลล์